钦定古今图书集成/明伦汇编/氏族典/第251卷 > 张栋
## 钦定古今图书集成/明伦汇编/氏族典/第251卷 > 张栋

按《畿辅通志》：“栋字七隆，安肃人。万历时进士。授渭南
令。迁兵曹主事，司饷榆关。时日本内讧，有主和议者，
力争不可。转兰州兵备副使，招徕叛丁，吏以为神。录
功晋参藩。己亥，播逆鸱张，黔、蜀大用兵，特命栋监其
军。栋抵重庆，探岩剪箐，鍪弧先登，军士皆殊死战，播
酋瓦解，歼其渠魁，露布以闻。栋擐甲两日夜，勺水不”
入口。炎天瘴疠，病剧垂绝，犹呼曰：“杀贼！杀贼！”旋卒。朝
廷震悼，赠太仆寺卿，荫一子。